pythainlp/thaigov-v2-corpus-22032023 huggingface dataset:
วันพฤหัสบดีที่ 17 กันยายน 2563
รมช.มนัญญา ติดตามนโยบายพัฒนาสหกรณ์การเกษตรม่วงสามสิบ จำกัด
รมช.มนัญญา ติดตามนโยบายพัฒนาสหกรณ์การเกษตรม่วงสามสิบ จำกัด พร้อมเยี่ยมชมศูนย์กระจายสินค้า แหล่งรวบรวมผลผลิตคุณภาพดีจังหวัดอุบลราชธานี
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ พร้อมด้วยนายพิเชษฐ์ วิริยะพาหะ อธิบดีกรมส่งเสริมสหกรณ์ และผู้บริหารกรมส่งเสริมสหกรณ์ เปิดเผยภายหลังติดตามงานนโยบายด้านการพัฒนาสหกรณ์ และเยี่ยมชมการดำเนินงานของสหกรณ์การเกษตรม่วงสามสิบ จำกัด ทั้งยังรับฟังปัญหาจากคณะกรรมการ และสมาชิกสหกรณ์ และได้มอบเงินสนับสนุนส่งเสริมรายได้ให้แก่กลุ่มอาชีพสมาชิกสหกรณ์ จำนวน 100,000 บาท ณ ตำบลม่วงสามสิบ อำเภอม่วงสามสิบ จังหวัดอุบลราชธานี ว่าเป็นสหกรณ์การเกษตรขนาดใหญ่ระดับอำเภอ มีสมาชิก 9,193 คน ทุนดำเนินงานกว่า 1,816 ล้านบาท ดำเนินธุรกิจหลักรวบรวมผลผลิตข้าวหอมมะลิจากเกษตรกรในพื้นที่ มีบทบาทสำคัญในการขับเคลื่อนนโยบายของรัฐบาลและส่งต่อความช่วยเหลือและดูแลชีวิตความเป็นอยู่ของชาวบ้านในอำเภอม่วงสามสิบ ดำเนินโครงการส่งเสริมการปลูกข้าวให้มีคุณภาพดี โดยเปิดรับสมัครสมาชิกที่สนใจเข้าร่วมโครงการ และจัดอบรมให้ความรู้กระบวนการผลิตเพื่อให้ได้ข้าวที่มีคุณภาพ และสหกรณ์จะรับซื้อในราคาที่สูงกว่าท้องตลาดตันละ 250 บาท นอกจากนี้สหกรณ์ยังทำหน้าที่เป็นจุดรวบรวมผลผลิตที่สำคัญของอำเภอม่วงสามสิบ จังหวัดอุบลราชธานี เพราะเป็นสถาบันเกษตรกรที่มีการบริหารจัดการอยู่ในระดับดีเด่นของจังหวัด และมีความเข้มแข็ง สามารถขับเคลื่อนเศรษฐกิจของชุมชน เป็นที่พึ่งในการประกอบอาชีพของเกษตรกรในอำเภอม่วงสามสิบและอำเภอใกล้เคียง
พร้อมกันนี้ รัฐมนตรีช่วยว่าการกระทรวงเกษตรและสหกรณ์ ได้กล่าวมอบนโยบาย และเยี่ยมชมศูนย์กระจายสินค้าสหกรณ์ที่ได้เข้าร่วมโครงการกับกรมส่งเสริมสหกรณ์ โดยได้ประสานเครือข่ายกับสหกรณ์ผู้ผลิตสินค้าจากจังหวัดต่างๆ ทั่วทุกภาค มีการแลกเปลี่ยนและซื้อขายสินค้าระหว่างกันในขบวนการสหกรณ์ อาทิ ข้าวสาร ผลไม้ สินค้าแปรรูป และสินค้าอุปโภคบริโภค เพื่อขยายช่องทางการจำหน่ายสินค้าคุณภาพดีจากสหกรณ์ต่างๆ ให้เข้าถึงผู้บริโภคเพิ่มมากขึ้น ทั้งนี้ สหกรณ์มีแผนขยายศูนย์กระจายสินค้าสหกรณ์ เพื่อเพิ่มประเภทของสินค้าให้หลากหลายและมีโครงการส่งเสริมการสร้างอาชีพเพื่อเพิ่มรายได้ให้กับสมาชิกในอนาคต
สหกรณ์การเกษตรม่วงสามสิบ จำกัด จดทะเบียนสหกรณ์ เมื่อวันที่ 23 ธันวาคม 2518 ประเภทสหกรณ์การเกษตร สหกรณ์ได้เจริญก้าวหน้ามาตามลำดับจนถึงปัจจุบันสหกรณ์ได้ดำเนินงานมาเป็นระยะเวลา 45 ปี มีสมาชิกทั้งหมด 9,193 คน สมาชิกร้อยละ 97% มีส่วนร่วมดำเนินธุรกิจกับสหกรณ์ ทั้งการฝากเงิน การขอสินเชื่อ การรวบรวมผลผลิตเพื่อนำมาขายให้กับสหกรณ์ มีการซื้อปัจจัยการผลิตทั้งปุ๋ย เมล็ดพันธุ์ และสินค้าอุปโภคจากสหกรณ์ ซึ่งสหกรณ์แห่งนี้มีทุนดำเนินงานกว่า 1,816 ล้านบาท และมีกำไรจากการดำเนินธุรกิจในปีที่ผ่านมา จำนวน 80,130,739.53 บาท สหกรณ์จะจัดสรรกำไรเป็นเงินปันผลเฉลี่ยคืนให้สมาชิกตามสัดส่วนที่สมาชิกมาร่วมทำธุรกิจกับสหกรณ์ ส่วนหนึ่งได้จัดเป็นสวัสดิการดูแลสมาชิกในยามเจ็บป่วย เสียชีวิต ประสบภัยพิบัติ และทุนการศึกษาบุตรของสมาชิก และยังได้จัดสรรกำไรเป็นทุนสาธารณะประโยชน์ให้กับชุมชนด้วย
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันเสาร์ที่ 5 กันยายน 2563
ปลัดกอบชัยฯ เปิดการสัมมนาเชิงปฏิบัติการ “การพัฒนาศักยภาพในการปฏิบัติงานของบุคลากร สปอ.”
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ เรื่อง “การพัฒนาศักยภาพในการปฏิบัติงานของบุคลากร สปอ.” ณ โรงแรมเรือรัษฎา จ.ตรัง
วันนี้ (5 กันยายน 63) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดการสัมมนาเชิงปฏิบัติการ เรื่อง “การพัฒนาศักยภาพในการปฏิบัติงานของบุคลากร สปอ.” พร้อมทั้งมอบนโยบายการดำเนินงานให้แก่บุคลากรสำนักงานอุตสาหกรรมจังหวัดในคณะกรรมการส่งเสริมการดำเนินงานการพัฒนาประสิทธิภาพองค์กร กลุ่มที่ 3 พื้นที่ภาคใต้ โดยมี นางวรวรรณ ชิตอรุณ นายภานุวัฒน์ ตริยางกูรศรี รองปลัดกระทรวงอุตสาหกรรม นายนิรันดร์ ยิ่งมหิศรานนท์ ผู้ตรวจราชการกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม และ นายเสน่ห์ นิยมไทย ที่ปรึกษาปลัดกระทรวงอุตสาหกรรม เข้าร่วมด้วย ณ โรงแรมเรือรัษฎา จ.ตรัง ทั้งนี้ นายเอกภัทร วังสุวรรณ เลขาธิการคณะกรรมการอ้อยและน้ำตาลทราย ได้ให้เกียรติเป็นผู้บรรยาย ในหัวข้อ "จะใช้วิธีจัดแบ่งสัดส่วนรายได้ของอุตสาหกรรมปาล์มน้ำมันเหมือนกับอุตสาหกรรมอ้อยและน้ำตาลทรายได้หรือไม่" ด้วย
การสัมมนาเชิงปฏิบัติการ เรื่อง “การพัฒนาศักยภาพในการปฏิบัติงานของบุคลากร สปอ.” เป็นกิจกรรมที่สำนักงานปลัดกระทรวงอุตสาหกรรมจัดขึ้น โดยมีวัตถุประสงค์เพื่อพัฒนาบุคลากรทั้งส่วนกลางและส่วนภูมิภาคของสำนักงานปลัดกระทรวงอุตสาหกรรมให้มีความพร้อมในการปรับเปลี่ยนเข้าสู่ระบบราชการ 4.0 เพื่อรองรับการขับเคลื่อนประเทศไทย 4.0 โดยกำหนดจัดในภูมิภาคต่างๆ จำนวน 4 ครั้ง ประกอบด้วย ครั้งที่ 1 จ.ตรัง ครั้งที่ 2 จ.เชียงใหม่ ครั้งที่ 3 จ.ขอนแก่น และครั้งที่ 4 จ.เพชรบุรี
วันพุธที่ 9 กันยายน 2563
กระทรวงการคลังแจงรัฐบาลไม่มีนโยบายขึ้น ภาษี Vat
กระทรวงการคลังแจงรัฐบาลไม่มีนโยบายขึ้น ภาษี Vat
8 กันยายน 2563 นายลวรณ แสงสนิท ผู้อำนวยการสำนักงานเศรษฐกิจการคลัง ชี้แจงตามที่มีข้อเสนอแนะให้รัฐบาลปรับขึ้นอัตราภาษีมูลค่าเพิ่มจากร้อยละ 7 เป็นร้อยละ 9 หรือ เพิ่มขึ้นร้อยละ 2 เพื่อให้รัฐบาลมีรายได้เพิ่มมากขึ้น 1.2 แสนล้านบาท เพื่อนำไปแก้ปัญหา COVID-19 และฟื้นฟูเศรษฐกิจ นั้น รัฐบาลไม่มีนโยบายขึ้น ภาษี Vat ทั้งนี้ ฐานะทางการคลังของรัฐบาลในปัจจุบันยังมีความมั่นคงและมีสภาพคล่องเพียงพอต่อการดำเนินนโยบายของรัฐบาล เงินคงคลังในปัจจุบันยังอยู่ในระดับที่เข้มแข็ง แม้ว่าจะได้รับผลกระทบจากการดำเนินนโยบายของรัฐบาลในการบรรเทาผลกระทบและเยียวยาแก่ประชาชนและภาคธุรกิจในช่วงวิกฤต COVID-19 โดยระดับเงินคงคลังในปัจจุบันยังอยู่ในระดับที่เพียงพอต่อการรองรับการเบิกจ่ายงบประมาณของหน่วยงานภาครัฐ และการดำเนินนโยบายต่าง ๆ เพื่อสนับสนุนการฟื้นฟูเศรษฐกิจของประเทศในระยะต่อไป อีกทั้ง ภาระหนี้ต่องบประมาณอยู่ในระดับที่บริหารจัดการได้ ไม่เป็นอุปสรรคต่อการพัฒนาประเทศ และระดับหนี้สาธารณะยังอยู่ภายใต้กรอบวินัยการเงินการคลังของรัฐ
สำหรับภาษีมูลค่าเพิ่มซึ่งเป็นภาษีฐานการบริโภคที่มีความสัมพันธ์กับภาวะเศรษฐกิจของประเทศ การปรับขึ้นภาษีมูลค่าเพิ่มย่อมส่งผลกระทบต่อการบริโภคของประชาชนอย่างมีนัยสำคัญ เนื่องจากผลของการปรับขึ้นอัตราภาษีมูลค่าเพิ่มทำให้ระดับราคาสินค้าและบริการเพิ่มขึ้น ส่งผลต่อการลดอำนาจการซื้อของประชาชน ซึ่งอาจเป็นการซ้ำเติมประชาชนในภาวะเศรษฐกิจได้รับผลกระทบจากการแพร่ระบาดของไวรัส COVID-19 ซึ่งการปรับขึ้นอัตราภาษีมูลค่าเพิ่มจากร้อยละ 7 เป็นร้อยละ 9 จะทำให้ GDP ลดลงอย่างน้อยร้อยละ -0.6 ต่อปีจากกรณีฐาน อีกทั้ง ส่งผลกระทบต่อราคาสินค้าให้ปรับตัวสูงขึ้น โดยอัตราเงินเฟ้อทั่วไปจะเพิ่มขึ้นร้อยละ 1.5 ต่อปีจากกรณีฐาน การปรับขึ้นอัตราภาษีมูลค่าเพิ่มดังกล่าวจะทำให้เศรษฐกิจไทยที่อยู่ในภาวะชะลอตัวยิ่งหดตัวมากขึ้น ดังนั้น การปรับขึ้นภาษีมูลค่าเพิ่มเป็นเรื่องสำคัญและละเอียดอ่อนจึงต้องพิจารณารอบด้านและดูช่วงเวลาที่เหมาะสม
นอกจากนี้ เมื่อวันที่ 25 สิงหาคม 2563 คณะรัฐมนตรีได้มีมติเห็นชอบให้ขยายระยะเวลาการลดอัตราภาษีมูลค่าเพิ่มที่ร้อยละ 7 ต่อไปอีก 1 ปี (ตั้งแต่วันที่ 1 ตุลาคม 2563 ถึงวันที่ 30 กันยายน 2564) เพื่อช่วยลดภาระค่าครองชีพให้กับประชาชนและกระตุ้นให้มีการบริโภคของประชาชนอย่างต่อเนื่อง
......................................................................
วันจันทร์ที่ 24 สิงหาคม 2563
"โคก หนอง นา โมเดล" ฟื้นเศรษฐกิจ ด้วยเศรษฐกิจพอเพียง
วันจันทร์ที่ 25 สิงหาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเชิญชวนประชาชนเข้าร่วมโครงการพัฒนาพื้นที่ต้นแบบการพัฒนาคุณภาพชีวิต ตามหลักทฤษฎีใหม่ประยุกต์สู่ "โคก หนอง นา โมเดล" เพื่อสร้างงาน สร้างรายได้ให้กับผู้ที่ได้รับผลกระทบจากโรคโควิด-19 ในพื้นที่ 3,246 ตำบล ทั่วประเทศ โดยมีกิจกรรมที่น่าสนใจ เช่น สร้างพื้นที่เรียนรู้ชุมชนต้นแบบและครัวเรือนต้นแบบ /สร้างงานสร้างรายได้ให้เกษตรกร แรงงานและบัณฑิตจบใหม่ กลุ่มแรงงานที่กลับคืนสู่ท้องถิ่นและชุมชน /รวมทั้งฝึกอบรมสร้างมาตรฐานการผลิต แปรรูป และการตลาดมาตรฐานอินทรีย์วิถีไทย เป็นต้น ผู้สนใจติดต่อสมัครเข้าร่วมโครงการได้ที่ สำนักงานพัฒนาชุมชนอำเภอทั่วประเทศ ตั้งแต่บัดนี้ - 31 ส.ค. 63
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 26 สิงหาคม 2563
สธ.ตั้งคณะกรรมการหาข้อเท็จจริงกรณีหญิงเสียชีวิตหลังผ่าคลอด โดยให้ความเป็นธรรมทั้ง 2 ฝ่าย
กระทรวงสาธารณสุขตั้งคณะกรรมการหาข้อเท็จจริงกรณีหญิงเสียชีวิตหลังผ่าคลอด โดยจะให้ความเป็นธรรมทั้ง 2 ฝ่าย และช่วยเหลือเยียวยา ตามพระราชบัญญัติหลักประกันสุขภาพแห่งชาติ มาตรา 41
วันนี้ (26 สิงหาคม 2563) ที่กระทรวงสาธารณสุข จ.นนทบุรี นายแพทย์พิศิษฐ์ ศรีประเสริฐ รองปลัดกระทรวงสาธารณสุข พร้อมด้วยแพทย์หญิงอัมพร เบญจพลพิทักษ์ ผู้ตรวจราชการกระทรวงสาธารณสุข เขตบริการสุขภาพที่ 5 ได้รับมอบหมายจาก ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้รับเรื่องร้องเรียนกรณีหญิงไทยอายุ 33 ปี ผ่าคลอดที่โรงพยาบาลส่งเสริมสุขภาพศูนย์อนามัยที่ 5 ราชบุรี เมื่อวันที่ 2 สิงหาคม 2563 กลับมาเสียชีวิตขณะพักฟื้นที่บ้านได้เพียง 15 วัน
นายแพทย์พิศิษฐ์กล่าวว่า กระทรวงสาธารณสุขได้ตั้งคณะกรรมการหาข้อเท็จจริง เพื่อให้ความเป็นธรรมทั้ง 2 ฝ่าย ทั้งผู้รับผลกระทบและผู้ให้บริการโดยเร็วที่สุดและเร่งดำเนินการคือการช่วยเหลือเยียวยา ตามกระบวนการเยียวยาผู้ได้รับผลกระทบจากบริการสาธารณสุข ตามพระราชบัญญัติหลักประกันสุขภาพแห่งชาติ มาตรา 41 และกฎหมายอื่น ๆ ที่เกี่ยวข้อง เบื้องต้นต้องรอผลจากสถาบันนิติเวชวิทยา โรงพยาบาลตำรวจเพื่อดำเนินการต่อไป
************************ 26 สิงหาคม 2563
วันจันทร์ที่ 24 สิงหาคม 2563
รมช.มนัญญา  ดูความพร้อมการจัดงานโครงการนำร่องการนำยางพารา
รมช.มนัญญา  ดูความพร้อมการจัดงานโครงการนำร่องการนำยางพารามาใช้เพื่อปรับปรับปรุงเพิ่มความปลอดภัยทางถนน เพื่อเตรียมต้อนรับนายกรัฐมนตรี 25 สิงหาคมนี้
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ดูความพร้อมในการจัดงานโครงการนำร่องการนำยางพารามาใช้เพื่อปรับปรับปรุงเพิ่มความปลอดภัยทางถนน (kick off) ที่จะจัดขึ้นในวันที่ 25 สิงหาคม 2562 โดยมีพลเอกประยุทธ์ จันทร์โอชา นายกรัฐมนตรี เป็นประธาน ณ ทางหลวงหมายเลข 3249 ตอนควบคุม 0100 ตอนเขาไร่ยา - แพร่งขาหยั่ง อำเภอเมือง จังหวัดจันทบุรี
ทั้งนี้ รมช. มนัญญา ได้ทดสอบการเดินเครื่องผลิตอุปกรณ์จากยางพาราครบวงจร อาทิ เครื่องรวบรวมวัตถุดิบยางแผ่นรมควัน เครื่องผสมยางคอมปาวด์ เครื่องอัดขึ้นรูปจากพารา เป็นต้น
วันศุกร์ที่ 4 กันยายน 2563
ปลัดกอบชัยฯ เปิดงานตลาดนัด SME “เราช่วยไทย ไทยช่วยกัน” ยกขบวนสินค้าและบริการมาให้ ชิม เที่ยว ช้อป พร้อมไอเดียต่อยอดธุรกิจเอสเอ็มอี ตลอด 3 วันเต็ม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดงานตลาดนัด SME “เราช่วยไทย ไทยช่วยกัน” ยกขบวนสินค้าและบริการมาให้ ชิม เที่ยว ช้อป พร้อมไอเดียต่อยอดธุรกิจเอสเอ็มอี ตลอด 3 วันเต็ม ณ ฮอลล์ 5-7 ศูนย์แสดงสินค้าและการประชุมอิมแพ็ค เมืองทองธาน
วันนี้ (4 กันยายน 2563) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานเปิดงานตลาดนัด SME “เราช่วยไทย ไทยช่วยกัน” เพื่อส่งเสริมและสนับสนุนผู้ประกอบการเอสเอ็มอี พร้อมรองรับยุคเศรษฐกิจตามวิถีนิวนอร์มอล โดยจัดขึ้นระหว่างวันที่ 4-6 กันยายน 2563 โดยมีนางวรวรรณ ชิตอรุณ นายภานุวัฒน์ ตริยางกูรศรี รองปลัดกระทรวงอุตสาหกรรม นายเดชา จาตุธนานันท์ นายสมพล โนดไธสง นายบรรจง สุกรีฑา ผู้ตรวจราชการกระทรวงอุตสาหกรรม นายสหวัฒน์ โสภา ผู้ช่วยปลัดกระทรวงอุตสาหกรรม ผู้บริหารระดับสูงของกระทรวงอุตสาหกรรม อุตสาหกรรมจังหวัดทั่วประเทศ หน่วยงานภาครัฐภาคเอกชน ร่วมงาน ณ ฮอลล์ 5-7 ศูนย์แสดงสินค้าและการประชุมอิมแพ็ค เมืองทองธานี
ภายในงาน ตลาดนัด SME “เราช่วยไทย ไทยช่วยกัน” พบกับสินค้าและบริการจากผู้ประกอบการเอสเอ็มอี ผู้ได้รับสินเชื่อกองทุนพัฒนาเอสเอ็มอีตามแนวประชารัฐ และวิสาหกิจชุมชนในพื้นที่ 6 โซนหลัก กว่า 600 บูธ ชิมอาหารขนมของอร่อย 4 ภาค สินค้าเกษตรแปรรูป เลือกซื้อเสื้อผ้า/สิ่งทอ/เครื่องนุ่งห่ม อัญมณี/เครื่องประดับ ของใช้และของตกแต่งบ้าน แพ็กเกจท่องเที่ยว โรงแรม สปา ราคาพิเศษ พร้อมการสัมมนาจากวิทยากรผู้เชี่ยวชาญด้านธุรกิจที่ในหัวข้อต่าง ๆ เคล็ดลับการเพิ่มยอดขายด้วยเทคนิคการถ่ายภาพ สร้างกลยุทธ์พิชิตใจลูกค้าที่จะมาสนับสนุนต่อยอดธุรกิจทางการตลาด พร้อมพบกับบูธให้คำปรึกษาจากกองทุนพัฒนาเอสเอ็มอีตามแนวประชารัฐ ธนาคารพัฒนาวิสาหกิจขนาดกลางและขนาดย่อมแห่งประเทศไทย สำนักงานวิสาหกิจขนาดกลางและขนาดย่อม และการท่องเที่ยวแห่งประเทศไทย ที่จะมาออกบูธให้ความรู้พร้อมบริการ คำปรึกษาแนะนำ สนับสนุนด้านเงินทุนและสินเชื่อต่าง ๆ
วันพุธที่ 9 กันยายน 2563
วันสถาปนาสำนักงานเศรษฐกิจอุตสาหกรรม ครบรอบ 29 ปี
นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมงานวันคล้ายวันสถาปนา ครบรอบ 29 ปี สำนักงานเศรษฐกิจอุตสาหกรรม ณ บริเวณด้านหน้าอาคารสำนักงานปลัดกระทรวงอุตสาหกรรมและอาคารสำนักงานเศรษฐกิจอุตสาหกรรม
วันที่ 8 กันายายน 2563 นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นางวรวรรณ ชิตอรุณ รองปลัดกระทรวงอุตสาหกรรม ผู้บริหารระดับสูงกระทรวงอุตสาหกรรม ผู้แทนจากหน่วยงานเครือข่ายของกระทรวงอุตสาหกรรม ผู้แทนจากหน่วยงานเครือข่ายภาครัฐและเอกชน ร่วมงานวันคล้ายวันสถาปนา ครบรอบ 29 ปี สำนักงานเศรษฐกิจอุตสาหกรรม โดยมี นายทองชัย ชวลิตพิเชฐ ผู้อำนวยการสำนักงานเศรษฐกิจอุตสาหกรรม ให้การต้อนรับ ณ บริเวณด้านหน้าอาคารสำนักงานปลัดกระทรวงอุตสาหกรรมและอาคารสำนักงานเศรษฐกิจอุตสาหกรรม
วันจันทร์ที่ 31 สิงหาคม 2563
‘กลุ่มขอคืนไม่ขอทาน’ ร้อง ‘จับกัง1’แก้ ก.ม.ประกันสังคมบรรเทาความเดือดร้อนจากโควิด – 19
รัฐมนตรีว่าการกระทรวงแรงงาน หารือร่วม ‘กลุ่มขอคืนไม่ได้ขอทาน’ กรณียื่นข้อเรียกร้องให้สำนักงานประกันสังคมคืนเงินสมทบชราภาพเพื่อบรรเทาความเดือดร้อนของผู้ประกันตนจากสถานการณ์โควิด-19 ขณะที่ รมว.แรงงาน เผย ขณะนี้อยู่ในขั้นตอนการศึกษารายละเอียดของกฎหมาย
นายสุชาติ ชมกลิ่น รัฐมนตรีว่าการกระทรวงแรงงานให้การต้อนรับตัวแทนผู้ประกันตนในนามเครือข่าย ‘กลุ่มขอคืนไม่ได้ขอทาน’ ในโอกาสเข้าพบรัฐมนตรีว่าการกระทรวงแรงงานเพื่อยื่นข้อเรียกร้องให้สำนักงานประกันสังคมคืนเงินสมทบชราภาพเพื่อบรรเทาความเดือดร้อนของผู้ประกันตนจากสถานการณ์โควิด-19 ณ ห้องประชุมกลุ่มงานแรงงานสัมพันธ์ ชั้นล่าง อาคารกระทรวงแรงงาน โดยรมว.แรงงานกล่าวว่า แนวทางที่ทำได้ตอนนี้ผมพยายามได้ให้สำนักงานประกันสังคมไปศึกษารายละเอียดกฎหมาย เพื่อแก้ไข พ.ร.บ.ประกันสังคมให้เปิดช่องกู้เงินค้ำประกัน สินเชื่อ ซึ่งทุกอย่างต้องทำตามกฎหมายเพื่อให้เป็นไปตามระเบียบแบบแผน ให้มีจุดที่ลงตัว ถูกต้องตามกฎหมาย และจะแจ้งความคืบหน้าให้ได้รับทราบเป็นระยะ
“ขอให้ทุกคนใจเย็น และอดทน ทั้งนี้ผมจะพยายามหาแนวทางที่สมดุลและเหมาะสมที่สุดเท่าที่จะทำได้ ฉะนั้นขอให้มั่นใจและเชื่อใจ ซึ่งขณะนี้ผมได้มีการตั้งคณะทำงานขึ้นมาแก้ไขปัญหาของผู้ใช้แรงงานขึ้นมาโดยเฉพาะ ทั้งนี้ ในส่วนของนายจ้าง สถานประกอบการ ได้มีการช่วยเหลือไปแล้ว โดยให้กู้จากธนาคารที่ร่วมโครงการ ซึ่งได้เตรียมเงินไว้ 3 หมื่นล้านบาท ขณะนี้ปล่อยไปได้ 63 กิจกรรม สามารถรักษาการจ้างงานไว้ได้กว่า 8 พันคน ซึ่งเป็นแค่เพียง 1 % เท่านั้น ”นายสุชาติกล่าวในท้ายสุด
วันศุกร์ที่ 11 กันยายน 2563
นายกรัฐมนตรีมอบบ้านใหม่ 60 หลังแรก แก่ชาวชุมชนบึงบางซื่อ ยกระดับคุณภาพชีวิต ตามโครงการสานพลังประชารัฐ
นายกรัฐมนตรีมอบบ้านใหม่ 60 หลังแรก แก่ชาวชุมชนบึงบางซื่อ ยกระดับคุณภาพชีวิต ตามโครงการสานพลังประชารัฐ
วันนี้ (11กันยายน 2563) นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เดินทางไปพื้นที่พัฒนาบึงบางซื่อ เขตจตุจักร เพื่อเป็นประธานในพิธีมอบบ้านให้ชาวชุมชนบึงบางซื่อ ตามโครงการสานพลังประชารัฐ โดยมีพล.อ.อนุพงษ์ เผ่าจินดา รัฐมนตรีว่าการกระทรวงมหาดไทย นายรุ่งโรจน์ รังสิโยภาส กรรมการผู้จัดการใหญ่ เอสซีจี นายไมตรี อินทุสุต ประธานคณะกรรมการสถาบันพัฒนาองค์กรชุมชน (องค์การมหาชน) ผู้บริหารกรุงเทพมหานคร คณะผู้บริหารเอสซีจี ร่วมด้วย โดย นายกรัฐมนตรีได้ชมวีดิทัศน์ “พลิกฟื้นบึงบางซื่อ ต้นแบบชุมชนเข้มแข็ง” และมอบทะเบียนบ้านให้แก่ผู้แทนชุมชน จำนวน 1 ราย
โอกาสนี้ นายกรัฐมนตรีกล่าวว่า รัฐบาลให้ความสำคัญกับประชาชนทุกอาชีพ โดยเฉพาะผู้มีรายได้น้อยให้เข้าถึงโอกาสและความเท่าเทียมในการได้รับการช่วยเหลือจากรัฐบาล ซึ่งรวมถึงการวางพื้นฐานเรื่องที่อยู่อาศัยของประชาชนให้มีคุณภาพชีวิตที่ดี ทุกพื้นที่ทั้งในกรุงเทพมหานครและต่างจังหวัด ภายใต้แผนแม่บทการพัฒนาที่อยู่อาศัยระยะ 20 ปี (พ.ศ.2560 - 2579) รวมถึงการพัฒนาคลอง เช่น คลองลาดพร้าว คลองแสนแสบ อย่างไรก็ตาม ระยะเวลาดำเนินการจะขึ้นอยู่กับงบประมาณและการได้รับความร่วมมือ รวมถึงการใช้เทคโนโลยีสมัยใหม่ ทั้งระบบ 5G เพื่อดูแลทั้งเรื่องสุขภาพของประชาชน และการศึกษา เพื่อสร้างความเท่าเทียม สร้างความสุข ขอเพียงต่างคนต่างไม่สร้างภาระให้แก่กัน จะทำให้เราเดินหน้าต่อไปด้วยกันได้
โอกาสนี้ นายกรัฐมนตรียังน้อมนำแนวทางตามพระราชดำริในหลวงรัชกาลที่ 9 เกี่ยวกับการใช้พื้นที่น้อยให้เกิดประโยชน์ เพิ่มอาชีพเสริม สร้างรายได้ เลี้ยงปากท้องให้แก่ครอบครัว ขณะเดียวกันทุกคนก็ต้องเรียนรู้การบริหารการเงินการธนาคารเพื่อวันข้างหน้า พร้อมยกตัวอย่าง กองทุนการออมของหมู่บ้าน ยืนยันว่า การใช้อำนาจในการบริหารประเทศเพื่อให้ประชาชนได้รับประโยชน์มากที่สุด ไม่ต้องการเห็นความขัดแย้ง ทุกคนต้องสร้างสามัคคี เพื่อการอยู่ร่วมกันอย่างมีความสุข
จากนั้น นายกรัฐมนตรี เยี่ยมชมความคืบหน้าโครงการสานพลังประชารัฐ การพัฒนาพื้นที่บึงบางซื่อ พร้อมทักทายนางจำปี คุ้งไส้ระย้า อายุ 55 ปี หนึ่งในผู้ที่ได้รับมอบบ้านในวันนี้ว่า ขอให้อยู่ดูแลและรักษาบ้านให้ดี อยู่กับลูกหลานอย่างมีความสุข ต่อด้วย ชมแปลงผักต้นแบบของวิสาหกิจเกษตรอินทรีย์ พร้อมเปิดถนนพลาสติกรีไซเคิล ซึ่งเป็นต้นแบบการนำขยะพลาสติกมาใช้ให้เกิดประโยชน์สูงสุดตามแนวคิดเศรษฐกิจหมุนเวียนที่ถูกนำกลับมาใช้ซ้ำ เยี่ยมชมนิทรรศการชุมชนเข้มแข็งและชมระบบบำบัดน้ำที่เปลี่ยนน้ำเสียเป็นน้ำดี Zyclonic by SCG ซึ่งเป็นนวัตกรรมที่ดักจับขยะตามท่อระบายน้ำจนไหลลงสู่ลำคลองสาธารณะ เพื่อพัฒนาคุณภาพชีวิตของคนในชุมชนและสิ่งแวดล้อม สังคม อย่างแท้จริง
..................
กลุ่มประชาสัมพันธ์และเผยแพร่ สำนักโฆษก
วันศุกร์ที่ 11 กันยายน 2563
การเดินออกกำลังกาย ที่ปลอดภัยจากเชื้อไวรัสโควิด-19 ต้องเดินห่างกันกี่เมตร ??
การเดินออกกำลังกาย ที่ปลอดภัยต้องเดินห่างกันกี่เมตร ??
Q : การเดินออกกำลังกาย ที่ปลอดภัยจากเชื้อไวรัสโควิด-19 ต้องเดินห่างกันกี่เมตร ??
A : 5 เมตร
วันอาทิตย์ที่ 13 กันยายน 2563
วราวุธ เปิดเวทีเสวนา “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน ภาคเอกชน
วราวุธ เปิดเวทีเสวนา “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน ภาคเอกชน
วราวุธ เปิดเวทีเสวนา “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน ภาคเอกชน
วันนี้ (13 ก.ย. 63) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เปิดเวทีเสวนา “ขับเคลื่อนไทยไปด้วยกัน” ในพื้นที่จังหวัดกาญจนบุรี เพื่อรับฟังปัญหาความเดือดร้อนเร่งด่วนของภาคเอกชน​ และภาคประชาชน ในประเด็นต่าง​ ๆ​ ได้แก่​ ประเด็นปัญหาที่ดิน ปัญหาน้ำอุปโภคบริโภคและน้ำเพื่อการเกษตร รวมไปถึงปัญหาน้ำท่วม​ การประกอบธุรกิจท่องเที่ยวในพื้นที่อุทยานฯ และการจัดสร้างสวนสัตว์​ โดยมี นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นายจีระเกียรติ ภูมิสวัสดิ์ ผู้ว่าราชการจังหวัดกาญจนบุรี คณะผู้บริหาร ทส. หน่วยงานภาคเอกชน ภาคประชาชน ที่เกี่ยวข้อง เข้าร่วมเสวนา ณ จวนผู้ว่าราชการจังหวัดกาญจนบุรี (หลังเก่า) บริเวณศาลหลักเมือง อําเภอเมือง จังหวัดกาญจนบุรี
รมว.ทส. กล่าวว่า โครงการ “ขับเคลื่อนไทยไปด้วยกัน” เป็นแนวคิดของ พลเอก ประยุทธ์ จันทร์โอชา นายกรัฐมนตรี ที่มอบหมายให้รัฐมนตรีแต่ละกระทรวง ลงพื้นที่แต่ละจังหวัดที่รับผิดชอบ​เพื่อตรวจติดตามและรับฟังปัญหาความเดือดร้อนของประชาชน ซึ่งหากพบประเด็นปัญหาที่เกี่ยวข้องหรือเป็นอำนาจหน้าที่ความรับผิดชอบและต้องดำเนินการแก้ไข​ ก็ให้ดำเนินการแก้ไขทันที ส่วนประเด็นปัญหาที่เป็นภารกิจหน่วยงานอื่น ก็ให้นำประเด็นปัญหานั้นเข้าเสนอที่ประชุมคณะรัฐมนตรี เพื่อหารือแนวทางและเร่งดำเนินการแก้ไข สำหรับประเด็นปัญหาใหญ่และสำคัญของจังหวัดกาญจนบุรี​ คือปัญหาเรื่องที่ดินทำกิน การทับซ้อน การออกเอกสารสิทธิ์ การให้พี่น้องประชาชนมีสิทธิในการทำกิน รวมไปถึงเรื่องการเกษตร เรื่องการท่องเที่ยว​ ซึ่งจะต้องเร่งดำเนินการแก้ไข​ ต่อไป
นอกจากนี้ รมว.ทส. และคณะผู้บริหาร ทส. ได้สักการะศาลหลักเมืองจังหวัดกาญจนบุรี และสักการะพระบรมราชานุสาวรีย์สมเด็จพระนั่งเกล้าเจ้าอยู่หัว ในโอกาสนี้ด้วย
วันพฤหัสบดีที่ 10 กันยายน 2563
สคร. กำกับรัฐวิสาหกิจอย่างใกล้ชิดให้เร่งเบิกจ่ายงบลงทุนเพื่อช่วยกระตุ้นเศรษฐกิจในช่วงครึ่งหลังของปี 2563
สคร. ได้ติดตามการเบิกจ่ายงบลงทุนในปี 2563 ของรัฐวิสาหกิจ 44 แห่ง ที่ สคร. กำกับดูแล โดย ณ สิ้นเดือนกรกฎาคม 2563 มีผลการเบิกจ่ายงบลงทุนสะสมจำนวน 143,973 ล้านบาท หรือคิดเป็นร้อยละ 84 ของแผนการเบิกจ่ายสะสม
นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า สคร. ได้ติดตามการเบิกจ่ายงบลงทุนในปี 2563 ของรัฐวิสาหกิจ 44 แห่ง ที่ สคร. กำกับดูแล โดย ณ สิ้นเดือนกรกฎาคม 2563 มีผลการเบิกจ่ายงบลงทุนสะสมจำนวน 143,973 ล้านบาท หรือคิดเป็นร้อยละ 84 ของแผนการเบิกจ่ายสะสม โดยรัฐวิสาหกิจที่มีงบลงทุนขนาดใหญ่และสามารถเบิกจ่ายได้ตามเป้าหมายที่กำหนด ได้แก่ การรถไฟฟ้าขนส่งมวลชนแห่งประเทศไทย (รฟม.) บริษัท ปตท. จำกัด (มหาชน) และการไฟฟ้าทั้ง 3 แห่ง
ผลการเบิกจ่ายสะสมของรัฐวิสาหกิจ ปี 2563 ณ สิ้นเดือนกรกฎาคม 2563
รัฐวิสาหกิจ    เบิกจ่ายจริงสะสม (ล้านบาท) ร้อยละเบิกจ่ายจริงสะสม/แผนเบิกจ่ายสะสม
ปีงบประมาณ (ต.ค. 62 – ก.ย. 63)
จำนวน 34 แห่ง     78,654   72%
ปีปฏิทิน (ม.ค. 63 – ธ.ค. 63)
จำนวน 10 แห่ง    65,319   103%
รวม 44 แห่ง    143,973   84%
นางสาวปิยวรรณ ล่ามกิจจา รองผู้อำนวยการ สคร. รักษาการในตำแหน่งที่ปรึกษาด้านพัฒนารัฐวิสาหกิจ กล่าวเพิ่มเติมว่า ผลการเบิกจ่ายงบลงทุนสะสมของรัฐวิสาหกิจ 44 แห่ง แบ่งเป็นการเบิกจ่ายของรัฐวิสาหกิจปีงบประมาณ 34 แห่ง จำนวน 78,654 ล้านบาท หรือคิดเป็นร้อยละ 72 ของแผนการเบิกจ่ายงบลงทุนสะสม 10 เดือน (ตั้งแต่เดือนตุลาคม 2562 – กรกฎาคม 2563) และการเบิกจ่ายของรัฐวิสาหกิจปีปฏิทิน 10 แห่ง จำนวน 65,319 ล้านบาท หรือคิดเป็นร้อยละ 103 ของแผนการเบิกจ่ายงบลงทุนสะสม 7 เดือน (ตั้งแต่เดือนมกราคม – กรกฎาคม 2563) โดยมีโครงการลงทุนขนาดใหญ่ที่สามารถเบิกจ่ายได้เกินกว่าเป้าหมาย เช่น โครงการปรับปรุงระบบส่งไฟฟ้าภาคใต้ตอนล่างและภาคตะวันตกของการไฟฟ้าฝ่ายผลิตแห่งประเทศไทย โครงการรถไฟฟ้าสายสีส้ม ช่วงศูนย์วัฒนธรรม – มีนบุรี และโครงการรถไฟฟ้าสายสีเขียวช่วงหมอชิต – สะพานใหม่ – คูคต ของ รฟม. สำหรับโครงการลงทุนขนาดใหญ่ที่เบิกจ่ายได้ต่ำกว่าเป้าหมายยังคงเป็นโครงการที่ล่าช้ามาอย่างต่อเนื่อง เช่น โครงการรถไฟความเร็วสูงไทย – จีน ระยะที่ 1 ของการรถไฟแห่งประเทศไทย โครงการพัฒนาท่าอากาศยานสุวรรณภูมิของบริษัท ท่าอากาศยานไทย จำกัด (มหาชน) และโครงการทางพิเศษสายพระราม 3 – ดาวคะนอง – วงแหวนรอบนอกตะวันตกของการทางพิเศษแห่งประเทศไทย
นายประภาศ คงเอียด ผู้อำนวยการ สคร. กล่าวสรุปว่า ปัจจุบันสถานการณ์การแพร่ระบาดของโรค COVID - 19 ในประเทศเริ่มดีขึ้นอย่างต่อเนื่อง แต่จากผลกระทบของโรค COVID – 19 ทำให้การเติบโตทางเศรษฐกิจของประเทศในช่วงครึ่งปีแรกชะลอตัว ซึ่งการลงทุนของภาครัฐที่มีอย่างต่อเนื่องจะช่วยสนับสนุนให้อัตราการเติบโตของเศรษฐกิจให้ดีขึ้นได้ ดังนั้น สคร. จะกำกับดูแลให้รัฐวิสาหกิจเร่งรัดการเบิกจ่ายงบลงทุนให้เป็นไปตามแผนที่วางไว้ เพื่อเป็นการสนับสนุนการกระตุ้นเศรษฐกิจอีกทางหนึ่งด้วย
วันศุกร์ที่ 28 สิงหาคม 2563
​รมว.ทส.​ 'วราวุธ'​ เปิดการประชุมวิชาการสำนักงานสิ่งแวดล้อมภาคที่​ ๑-๑๖​ ปี​ ๒๕๖๓​ "การบริหารจัดการคุณภาพน้ำและสิ่งแวดล้อมในบริบทวิถีใหม่" (New​Normal)
​รมว.ทส.​ 'วราวุธ'​ เปิดการประชุมวิชาการสำนักงานสิ่งแวดล้อมภาคที่​ ๑-๑๖​ ปี​ ๒๕๖๓​ "การบริหารจัดการคุณภาพน้ำและสิ่งแวดล้อมในบริบทวิถีใหม่" (New​Normal)
รมว.ทส.​ 'วราวุธ'​ เปิดการประชุมวิชาการสำนักงานสิ่งแวดล้อมภาคที่​ ๑-๑๖​ ปี​ ๒๕๖๓​ "การบริหารจัดการคุณภาพน้ำและสิ่งแวดล้อมในบริบทวิถีใหม่" (New​Normal)
วานนี้​ (๒๗ สิงหาคม​ ๒๕๖๓) เวลา​ ๑๘.๓๐​ น.​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ (รมว.ทส.)​ เป็นประธานเปิดการประชุมวิชาการสำนักงานสิ่งแวดล้อมภาคที่​ ๑-๑๖​ ปี​ ๒๕๖๓​ "การบริหารจัดการคุณภาพน้ำและสิ่งแวดล้อมในบริบทวิถีใหม่" (New​Normal) พร้อมเยี่ยมชมนิทรรศการภายในบริเวณงาน​ โดยมี นายจตุพร​ บุรุษพัฒน์​ ปลัดกระทรวงทรัพยากรธรรมชาติและ​สิ่งแวดล้อม​ คณะผู้บริหารระดับสูงของกระทรวง หัวหน้าหน่วยงาน​ ผู้ว่าราชการจังหวัดขอนแก่น​ และเจ้าหน้าที่​ ให้การต้อนรับ​ และเข้าร่วมงานฯ​ ณ​ ห้องคอนเวนชั่น​ ๑-๒​ โรงแรมอวานี ขอนแก่น​ โฮเทล​ แอนด์​ คอนเวนชั่น​ เซ็นเตอร์​
รมว.​ทส.​ กล่าวว่า​ ขอเป็นกำลังใจให้แก่เจ้าหน้าที่ของสำนักงานสิ่งแวดล้อมภาคที่​ ๑-๑๖​ (สสภ.​ ๑-๑๖)ทุกท่าน​ เวลาเจอปัญหาขอให้ตระหนักว่าปัญหาคือโอกาส​ เป็นช่องทางให้เราได้แสดงศักยภาพในการทำงาน​ และขอฝาก​สำนักงานสิ่งแวดล้อมภาค​ ทั้ง​ 16​ แห่ง​ ให้ร่วมมือกันทำให้ผลงานของกระทรวงฯ​ ก้าวไกล​ และทำให้ประชาชนตระหนักถึงปัญหาสิ่งแวดล้อม​ รวมทั้งมีส่วนร่วมในการดูแลรักษาทรัพยากรธรรมชาติและสิ่งแวดล้อม​ ต่อไป​
วันพุธที่ 26 สิงหาคม 2563
บก.ยกเครื่องหลักเกณฑ์ e-Payment รองรับเทคโนโลยีทางการเงินอย่างครบวงจร
ตามมติ ครม. เมื่อวันที่ 22 ธ.ค.2558 เเห็นชอบในหลักการของแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan)
นางสาววิลาวรรณ พยาน้อย รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามมติคณะรัฐมนตรี เมื่อวันที่ 22 ธันวาคม 2558 เห็นชอบในหลักการของแผนยุทธศาสตร์การพัฒนาโครงสร้างพื้นฐานระบบการชำระเงินแบบอิเล็กทรอนิกส์แห่งชาติ (National e-Payment Master Plan) โดยได้กำหนดแนวทางการดำเนินการของกรมบัญชีกลางและหน่วยงานภาครัฐที่เกี่ยวข้อง ให้ปรับปรุงกฎระเบียบ เพื่อผลักดันการรับจ่ายเงินระหว่างหน่วยงานภาครัฐ และระหว่างหน่วยงานภาครัฐกับภาคเอกชนให้เป็นการรับจ่ายเงินทางอิเล็กทรอนิกส์ ประกอบกับมติคณะรัฐมนตรี เมื่อวันที่ 28 มิถุนายน 2559 เห็นชอบในหลักการให้หน่วยงานภาครัฐที่เกี่ยวข้องที่มีการรับเงินจากประชาชน เช่น ส่วนราชการ รัฐวิสาหกิจ และองค์กรปกครองส่วนท้องถิ่น เป็นต้น ติดตั้งอุปกรณ์ชำระเงินทางอิเล็กทรอนิกส์ให้เพียงพอต่อความต้องการให้บริการกับประชาชน ซึ่งกระทรวงการคลังได้มีการกำหนดหลักเกณฑ์และวิธีปฏิบัติเกี่ยวกับการจ่ายเงิน การรับเงิน และการนำส่งเงินส่งคลังหรือฝากคลังของส่วนราชการผ่านระบบอิเล็กทรอนิกส์ แล้วนั้น
“ ปัจจุบัน กระทรวงการคลังได้ยกเลิกระเบียบการเบิกจ่ายเงินจากคลัง การเก็บรักษาเงินและการนำเงินส่งคลัง พ.ศ. 2551 และที่แก้ไขเพิ่มเติม โดยได้กำหนดขึ้นใหม่เป็นระเบียบกระทรวงการคลังว่าด้วยการเบิกเงินจากคลัง การรับเงิน การจ่ายเงิน การเก็บรักษาเงิน และการนำเงินส่งคลัง พ.ศ. 2562 ซึ่งได้มีการปรับปรุงวิธีปฏิบัติในการรับ-จ่ายเงินของส่วนราชการ ให้สอดคล้องกับมติคณะรัฐมนตรีดังกล่าวข้างต้น โดยกำหนดให้การจ่ายเงิน การรับเงิน และการนำเงิน ส่งคลังของส่วนราชการต้องดำเนินการผ่านระบบอิเล็กทรอนิกส์ (e-Payment) ตามหลักเกณฑ์และวิธีปฏิบัติที่กระทรวงการคลังกำหนด ดังนั้น เพื่อให้เป็นไปตามนัยระเบียบกระทรวงการคลังข้างต้น โดยนำเครื่องมือของธนาคารมาใช้ในการปฏิบัติงานด้านการเงินการคลัง ได้แก่ ระบบอินเตอร์เน็ต แบงค์กิ้ง ของธนาคารกรุงไทย (มหาชน) หรือ ระบบ KTB Corporate Online และอุปกรณ์รับชำระเงินทางอิเล็กทรอนิกส์ หรือเครื่อง EDC พร้อม QR Code จึงเห็นสมควรยกเลิกหลักเกณฑ์วิธีปฏิบัติตามหนังสือกระทรวงการคลัง 5 ฉบับ และกำหนดหลักเกณฑ์และวิธีการปฏิบัติขึ้นใหม่” โฆษกกรมบัญชีกลาง กล่าว
โฆษกกรมบัญชีกลาง กล่าวเพิ่มเติมว่า การปรับปรุงหลักเกณฑ์และวิธีปฏิบัติเกี่ยวกับการรับ-จ่ายเงินของส่วนราชการในครั้งนี้ เพื่อให้การดำเนินการของส่วนราชการเกิดความสะดวก ลดขั้นตอน เป็นไปในแนวทางเดียวกัน คล่องตัวมากขึ้น และเป็นการนำระบบเทคโนโลยีที่ทันสมัยมาใช้ในการปฏิบัติงานด้านการเงินการคลังของภาครัฐ อันจะส่งผลให้เกิดความรวดเร็ว ถูกต้องโปร่งใส สามารถตรวจสอบและเรียกรายงานข้อมูลได้ครบถ้วน ทันท่วงที ทั้งนี้ ให้หน่วยงานของรัฐถือปฏิบัติตามหนังสือกระทรวงการคลัง ด่วนที่สุด ที่ กค 0402.2/ว 140 ลงวันที่ 19 สิงหาคม 2563 โดยสามารถศึกษาแนวทาง หลักเกณฑ์และระเบียบที่เกี่ยวข้อง ได้ที่เว็บไซต์กรมบัญชีกลาง www.cgd.go.th” โฆษกกรมบัญชีกลางกล่าว
วันพุธที่ 2 กันยายน 2563
นายอิทธิพล คุณปลื้ม รัฐมนตรีว่าการกระทรวงวัฒนธรรม ประชุมหารือทางไกล (Virtual Meeting) ร่วมกับ นางเพรือง ซะโกะนา รัฐมนตรีว่าการกระทรวงวัฒนธรรมและวิจิตรศิลป
นายอิทธิพล คุณปลื้ม รัฐมนตรีว่าการกระทรวงวัฒนธรรม ประชุมหารือทางไกล (Virtual Meeting) ร่วมกับ นางเพรือง ซะโกะนา รัฐมนตรีว่าการกระทรวงวัฒนธรรมและวิจิตรศิลป์กัมพูชา
วันที่ ๒ กันยายน ๒๕๖๓ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ประชุมหารือทางไกล (Virtual Meeting) ร่วมกับ นางเพรือง ซะโกะนา (HE Mrs. Phoeung Sackona) รัฐมนตรีว่าการกระทรวงวัฒนธรรมและวิจิตรศิลป์กัมพูชา เพื่อหารือด้านความร่วมมือทางวัฒนธรรมระหว่างไทยและราชอาณาจักรกัมพูชา โดยมี นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม และผู้แทนหน่วยงานที่เกี่ยวข้อง เข้าร่วมประชุม ณ ห้องประชุม ๑ ชั้น ๘ กระทรวงวัฒนธรรม
วันศุกร์ที่ 11 กันยายน 2563
กฎใหม่ ขับ “บิ๊กไบค์” ต้องสอบใบขับขี่เฉพาะ
วันศุกร์ที่ 11 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบร่างกฎหมาย แก้ไขหลักเกณฑ์ วิธีการ และเงื่อนไขการขอและการออกใบอนุญาตขับรถ เพื่อให้เหมาะสมกับสถานการณ์ปัจจุบัน โดยมีสาระสำคัญ เช่น กำหนดให้ใบรับรองแพทย์ที่จะนำมาใช้ประกอบการขอรับหรือขอต่ออายุใบอนุญาตขับรถ ต้องแสดงว่า ผู้นั้นไม่มีโรคประจำตัวที่อาจเป็นอันตรายขณะขับรถ สำหรับผู้ที่ประสงค์จะขับรถจักรยานยนต์ที่มีกำลังสูง หรือ Big bike ที่มีขนาดเครื่องยนต์ 400cc ขึ้นไป ต้องผ่านการอบรมและทดสอบการขับขี่ตามที่กฎหมายกำหนดเพิ่มเติม เพื่อลดความเสี่ยงการเกิดอุบัติเหตุบนท้องถนน โดยคาดว่าเมื่อมีผลบังคับใช้แล้ว จะช่วยสร้างมาตรฐานความปลอดภัยให้ผู้ขับขี่ และผู้ใช้รถใช้ถนนคนอื่นไม่ให้บาดเจ็บหรือเสียชีวิตและทรัพย์สิน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 24 สิงหาคม 2563
รัฐมนตรีอนุชา ชื่นชมโครงการหมู่บ้านรักษาศีล 5 หวังให้พัฒนาต่อยอดสร้างความสงบแก่สังคม สร้างความสุขให้ประชาชนยิ่งขึ้นไป
รัฐมนตรีอนุชา ชื่นชมโครงการหมู่บ้านรักษาศีล 5 หวังให้พัฒนาต่อยอดสร้างความสงบแก่สังคม สร้างความสุขให้ประชาชนยิ่งขึ้นไป
วันนี้ (24 สิงหาคม 2563) เวลา 09.00 น. ณ วัดดอกกราย ต.แม่น้ำคู้ อ.ปลวกแดง จังหวัดระยอง นายอนุชา นาคาศัย รัฐมนตรีประจำสำนักนายกรัฐมนตรีตรวจเยี่ยมผลการดำเนินงานโครงการสร้างความปรองดองสมานฉันท์โดยใช้หลักธรรมทางพระพุทธศาสนา หมู่บ้านรักษาศีล 5 (ตามแผนยุทธศาสตร์ชาติ 20 ปี) ประจำปี 2563
นายอนุชา นาคาศัย รัฐมนตรีประจำสำนักนายกรัฐมนตรีกล่าวว่า โครงการหมู่บ้านรักษาศีล 5 เป็นโครงการที่มีความสำคัญ และเป็นภารกิจของคณะสงฆ์ร่วมกับหน่วยงานที่เกี่ยวข้องในการขับเคลื่อนโครงการ ฯ ให้ประสบผลสำเร็จ และบรรลุตามวัตถุประสงค์ ทั้งนี้ เป็นไปเพื่อประโยชน์ของพี่น้องประชาชน สังคม และประเทศชาติ ตลอดระยะเวลาที่ดำเนินโครงการประชาชนได้น้อมนำหลักศีล 5 มาประยุกต์และปรับใช้ในการดำเนินชีวิต ส่งผลให้ประชาชนมีวิถีชีวิตที่ดีขึ้น สังคมมีความสงบร่มเย็น ประชาชนในชาติมีความสามัคคีปรองดองสมานฉันท์
ในนามรัฐบาล ขอแสดงความชื่นชมเป็นอย่างยิ่ง และกราบขอบพระคุณคณะสงฆ์ และผู้มีส่วนเกี่ยวข้องในการขับเคลื่อนโครงการนี้ ซึ่งทุกท่านได้เสียสละ และอุทิศตน ทั้งกำลังกาย กำลังใจ เพื่อขับเคลื่อนกิจการพระพุทธศาสนา นำมาซึ่งการพัฒนาสังคมและประเทศชาติ ขอขอบพระคุณคณะสงฆ์จังหวัดระยอง รวมถึงหน่วยงานทั้งภาครัฐ ภาคเอกชน ภาคีเครือข่าย และพี่น้องประชาชนชาวจังหวัดระยองที่ได้ร่วมกันส่งเสริมสนับสนุนขับเคลื่อนโครงการหมู่บ้านรักษาศีล 5  ตามแนวทางที่กำหนดด้วยดีเสมอมา หวังให้โครงการสร้างความปรองดองสมานฉันท์ โดยใช้หลักธรรมทางพระพุทธศาสนา หมู่บ้านรักษาศีล 5 ได้รับการพัฒนาต่อยอดให้เจริญก้าวหน้า และสร้างประโยชน์สุขให้ประชาชนต่อไป
...........................
วันพฤหัสบดีที่ 10 กันยายน 2563
กรมบัญชีกลางพร้อม!! สนับสนุนส่วนราชการ เบิกจ่ายเงินในช่วงใกล้สิ้นปีงบประมาณ เพื่อให้การใช้จ่ายเงินงบประมาณฯ รวดเร็ว ถูกต้อง เป็นไปตามเป้าหมายที่กำหนด
ช่วงใกล้ถึงสิ้นปีงบประมาณในแต่ละปี ส่วนราชการ รัฐวิสาหกิจ และหน่วยงานอื่นของรัฐหลายแห่ง ต้องเร่งดำเนินการบันทึกรายการเข้าสู่ระบบ GFMIS เกี่ยวกับการเบิกจ่ายเงินจากคลัง และการนำเงินส่งคลัง ให้แล้วเสร็จภายในระยะเวลาที่กำหนด
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ช่วงใกล้ถึงสิ้นปีงบประมาณในแต่ละปี ส่วนราชการ รัฐวิสาหกิจ และหน่วยงานอื่นของรัฐหลายแห่ง ต้องเร่งดำเนินการบันทึกรายการเข้าสู่ระบบ GFMIS เกี่ยวกับการเบิกจ่ายเงินจากคลัง และการนำเงินส่งคลัง ให้แล้วเสร็จภายในระยะเวลาที่กำหนด ดังนั้น เพื่อให้หน่วยงาน สามารถเตรียมการและดำเนินการขอใช้จ่ายเงินงบประมาณ รวมถึงบันทึกรายการในระบบ GFMIS ได้อย่างถูกต้องและครบถ้วน กรมบัญชีกลางจึงกำหนดให้หน่วยงานดำเนินการ ดังนี้
1. รายการขอเบิกในระบบ GFMIS การบันทึกข้อมูลใบสั่งซื้อสั่งจ้าง (PO) รายการขอเบิกเงิน รายการปรับหมวดรายจ่าย และรายการเบิกหักผลักส่งในระบบ GFMIS ให้ดำเนินการให้แล้วเสร็จภายในวันที่ 30 กันยายน 2563 และตรวจสอบรายการขอเบิกในระบบ GFMIS ด้วยคำสั่งงาน Y_DEV_80000034 : รายงานติดตามสถานะขอเบิกผ่าน GFMIS Terminal หรือรายงานติดตามสถานะขอเบิก ผ่านระบบ GFMIS Web Online เพื่อตรวจสอบสถานะของเอกสารขอเบิก การอนุมัติเอกสารขอเบิก และการประมวลผลสั่งจ่ายเงิน
2. เบิกเกินส่งคืน กรณีที่หน่วยงานมีเงินเบิกเกินส่งคืน และประสงค์จะนำเงินงบประมาณดังกล่าวไปใช้ให้ทันภายในปีงบประมาณ ขอให้นำส่งเงินและบันทึกรายการเงินเบิกเกินส่งคืนในระบบ GFMIS ภายในวันที่ 25 กันยายน 2563 พร้อมทั้งตรวจสอบข้อมูลใบรับเงิน (Deposit Receipt) ที่ได้รับจากธนาคารกรุงไทย ว่าข้อมูลถูกต้องตรงกับประเภทเงินที่ระบุในใบนำฝาก (Pay in Slip) และต้องมีรายการกระทบยอดข้อมูลธนาคาร (CJ) กับข้อมูลของหน่วยงาน (R6) ในระบบด้วย
“ในช่วงใกล้สิ้นปีงบประมาณ กรมบัญชีกลางมีความห่วงใยส่วนราชการต่าง ๆ เกี่ยวกับการเบิกจ่ายเงินในระบบ จึงได้กำหนดวิธีการดังกล่าว เพื่อให้การดำเนินการของหน่วยงานมีความถูกต้องและครบถ้วน ส่งผลให้การใช้จ่ายเงินงบประมาณเป็นไปอย่างมีประสิทธิภาพ โดยกรมบัญชีกลางได้จัดเตรียมทีมเจ้าหน้าที่เพื่อให้คำแนะนำแก่หน่วยงานต่าง ๆ ทั้งนี้ หากหน่วยงานมีข้อสงสัยสามารถดาวน์โหลดแนวทางดังกล่าวได้ที่เว็บไซต์ www.cgd.go.th ของกรมบัญชีกลาง หัวข้อ กฎหมาย/ระเบียบ/หนังสือเวียน ของภารกิจการควบคุมการเบิกจ่ายเงินแผ่นดิน หรือสอบถามรายละเอียดเพิ่มเติมได้ที่ 0 2127 7000 ต่อ 6526 ในวัน เวลาราชการ” อธิบดีกรมบัญชีกลางกล่าว
วันพฤหัสบดีที่ 27 สิงหาคม 2563
ไฮโดรเจนเปอร์ออกไซด์ (Hydrogen peroxide : H2O2) สามารถทำลายเชื้อไวรัสโควิด-19 ได้หรือไม่ ??
ไฮโดรเจนเปอร์ออกไซด์ ทำลายเชื้อไวรัสโควิด-19 ได้หรือไม่ ??
Q : ไฮโดรเจนเปอร์ออกไซด์ (Hydrogen peroxide : H2O2) สามารถทำลายเชื้อไวรัสโควิด-19 ได้หรือไม่ ??
A : ไฮโดรเจนเปอร์ออกไซด์ (Hydrogen peroxide:H2O2) ใช้เป็นส่วนผสมของน้ำยาล้างแผลหรือน้ำยาย้อมสีผม ซึ่งควรใช้ในความเข้มข้น 0.5-3% ซึ่งจะสามารถทำลายเชื้อไวรัสโควิด-19 ได้
วันพุธที่ 2 กันยายน 2563
จะทราบได้อย่างไรว่าแอลกอฮอล์เจลที่ซื้อมา เป็นของจริงหรือของปลอม ??
แอลกอฮอล์เจลที่ซื้อมา เป็นของจริงหรือของปลอม ??
Q : จะทราบได้อย่างไรว่าแอลกอฮอล์เจลที่ซื้อมา เป็นของจริงหรือของปลอม ??
A : ต้องใช้วิธีการเผาเพื่อดูเปลวไฟ หากมีเปลวไฟสีฟ้า แสดงว่าเป็นเมทานอล ไม่แนะนำให้ใช้ เพราะเป็นพิษและมีผลเสียต่อร่างกาย แต่หากมีเปลวไฟสีเหลืองหรือส้ม แสดงว่าเป็นเอทานอล เป็นแอลกอฮอล์ที่ปลอดภัยและแนะนำให้ใช้
วันพุธที่ 26 สิงหาคม 2563
กระทรวงเกษตรฯ เร่งปฏิรูปฐานรากภาคเกษตรครั้งใหญ่ คิกออฟรับสมัครร่วมโครงการเกษตรทฤษฎีใหม่ทั่วประเทศ
กระทรวงเกษตรฯ เร่งปฏิรูปฐานรากภาคเกษตรครั้งใหญ่ คิกออฟรับสมัครร่วมโครงการเกษตรทฤษฎีใหม่ทั่วประเทศพรุ่งนี้ หวังแก้ปัญหาความยากจนและหนี้สินของเกษตรกรรายย่อยอย่างยั่งยืน
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์แถลงวันนี้ (26ส.ค.) ว่า กระทรวงเกษตรและสหกรณ์เร่งเดินหน้าโครงการ 1 ตำบล 1 กลุ่มเกษตรทฤษฎีใหม่ ภายหลังจากคณะรัฐมนตรีให้ความเห็นชอบโครงการและงบประมาณ 9,805 ล้านบาท ภายใต้โครงการฟื้นฟูเศรษฐกิจและสังคมของรัฐบาล โดยจะเปิดรับสมัครเกษตรกรเข้าร่วมโครงการตั้งแต่วันพรุ่งนี้ (27ส.ค.) ถึงวันที่ 9 กันยายนนี้ ครอบคลุม 4,009 ตำบลๆ ละ 16 ราย ทุกภาคทั่วประเทศ คิดเป็นจำนวนเกษตรกร 64,144 ราย รวมทั้งการจ้างแรงงานเกษตรทฤษฎีใหม่อีกตำบลละ 8 คน รวม 32,072 คนเพื่อช่วยการดำเนินงานโครงการ ซึ่งผู้ได้รับการคัดเลือกจะต้องผ่านการอบรมบ่มเพาะให้เข้าใจศาสตร์พระราชาปรัชญาเศรษฐกิจพอเพียง โมเดลเกษตรทฤษฎีใหม่ ซึ่งโครงการนี้จะแล้วเสร็จภายในเดือนกันยายนปี 2564
นายอลงกรณ์กล่าวว่า โครงการ 1 ตำบล 1 กลุ่มเกษตรทฤษฎีใหม่ภายใต้นโยบายพัฒนาเกษตรกรรมยั่งยืน(Sustainable Agriculture) ของดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ถือเป็นการวางรากฐานภาคเกษตรครั้งใหญ่ที่สุด โดยคาดหวังว่าโครงการนี้จะแก้ปัญหาเกษตรกรรายย่อยซึ่งเป็นเกษตรกรส่วนใหญ่ของประเทศที่ประสบปัญหาติดกับดักความยากจนและหนี้สินได้อย่างยั่งยืน โดยแปลงเกษตรทฤษฎีใหม่ 64,144 แปลงยังจะเป็นต้นแบบในการเป็นศูนย์เรียนรู้เพื่อขยายวิถีแห่งเกษตรทฤษฎีใหม่ในระดับหมู่บ้านทั่วประเทศต่อไป
สำหรับโมเดลเกษตรทฤษฎีใหม่จะออกแบบพื้นที่การพัฒนา 3 ไร่ ออกเป็น 4 ส่วน ได้แก่ พื้นที่แหล่งน้ำและประมง 30% พื้นที่ทำนา 30% พื้นที่เกษตรผสมผสานไม้ผลไม้เศรษฐกิจ 30% พื้นที่อยู่อาศัยและทำปศุสัตว์ 10% เพื่อให้เกษตรกรมีอาชีพมีกินมีใช้มีรายได้เพิ่มขึ้น
ในภาพรวมของประเทศเกษตรกรรายย่อยซึ่งเป็นเกษตรกรส่วนใหญ่ 6.8 ล้านครัวเรือน จะมีคุณภาพชีวิตที่ดีขึ้นมีความเข้มแข็งมากขึ้น สามารถก้าวพ้นความยากจนและหนี้สินได้อย่างยั่งยืน และประเทศจะมีพื้นที่เกษตรกรรมยั่งยืนเพิ่มขึ้น 192,432 ไร่มีแหล่งน้ำใหม่ใน 75 จังหวัดอีกอย่างน้อย 64,144 แห่ง
จึงขอเชิญชวนเกษตรกรที่สนใจเข้าร่วมโครงการ 1 ตำบล 1 กลุ่มเกษตรทฤษฎีใหม่ สามารถตรวจสอบคุณสมบัติและยื่นใบสมัครด้วยตนเองผ่านระบบออนไลน์ของกระทรวงเกษตรและสหกรณ์ที่ http://ntag.moac.go.th หรือยื่นใบสมัครกับเจ้าหน้าที่เกษตรตำบล หรือที่สำนักงานเกษตรอำเภอ ตั้งแต่ 27 สิงหาคม - 9 กันยายน 2563.
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันจันทร์ที่ 14 กันยายน 2563
“หมออนามัย” ช่วยเฝ้าระวังการระบาดโควิดระลอก 2 ชวนคนไทยสร้างสุขภาพดีวิถีใหม่
รัฐมนตรีช่วยว่าการกระทรวงสาธารณสุข เปิดประชุมวิชาการ “วันหมออนามัยแห่งชาติ” ปี 2563 แลกเปลี่ยนประสบการณ์การทำงานในสถานการณ์โรคโควิด 19 ชวนคนไทยสร้างสุขภาพดีวิถีใหม่ เพื่อช่วยเฝ้าระวังการระบาดของโรคโควิด 19 ระลอก 2 ในชุมชน
รัฐมนตรีช่วยว่าการกระทรวงสาธารณสุข เปิดประชุมวิชาการ “วันหมออนามัยแห่งชาติ” ปี 2563 แลกเปลี่ยนประสบการณ์การทำงานในสถานการณ์โรคโควิด 19 ชวนคนไทยสร้างสุขภาพดีวิถีใหม่ เพื่อช่วยเฝ้าระวังการระบาดของโรคโควิด 19 ระลอก 2 ในชุมชน
วันนี้ (14 กันยายน 2563) ที่โรงแรมเอเชีย แอร์พอร์ท จ.ปทุมธานี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานเปิดการประชุมวิชาการวันหมออนามัยแห่งชาติเนื่องในวันหมออนามัย ภายใต้แนวคิด “รวมพลังหมออนามัย ชวนคนไทยสร้างสุขภาพดีวิถีใหม่ ปลอดภัย Covid-19 อย่างยั่งยืน”เพื่อเสริมสร้างองค์ความรู้ พัฒนาศักยภาพโรงพยาบาลส่งเสริมสุขภาพตำบล (รพ.สต.) และแลกเปลี่ยนประสบการณ์การทำงานในสถานการณ์การระบาดของโรคโควิด 19 ในชุมชน โดยมีนักสาธารณสุขชุมชน หมออนามัย และบุคลากรสาธารณสุขจากทุกภูมิภาคเข้าร่วมประชุม จำนวนกว่า 600 คน
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวว่า ในช่วงสถานการณ์การระบาดของโรคติดเชื้อไวรัสโควิด 19 ที่ผ่านมา เจ้าหน้าที่สาธารณสุขชุมชนหรือหมออนามัย เป็นบุคคลสาธารณสุขที่สำคัญใกล้ชิดประชาชนที่สุด ทำงานร่วมกับอาสาสมัครสาธารณสุข (อสม.) และหน่วยงานในชุมชน เป็นผู้อยู่เบื้องหลังการควบคุม การเฝ้าระวังการแพร่ระบาดโรคโควิด 19 โดยทำงานควบคู่กับ อสม.ทุกขั้นตอน ให้องค์ความรู้แก่ อสม. และเคาะประตูบ้าน ดูแลประชาชนอย่างใกล้ชิด ตามมาตรการควบคุมโรคของกระทรวงสาธารณสุขอย่างเข้มข้น ทำให้สามารถปรับเปลี่ยนพฤติกรรมการป้องกันโรคของประชาชนได้เป็นอย่างดี จนได้รับคำชื่นชมจากนานาประเทศทั่วโลก
ดร.สาธิต กล่าวต่อว่า “วันหมออนามัยแห่งชาติ” ตรงกับวันที่ 14 กันยายน ของทุกปี เป็นการรำลึกถึงความดีงามของหมออนามัยที่ดูแลสุขภาพประชาชนในชุมชนห่างไกลมาอย่างยาวนาน ในสถานการณ์โควิด 19 ที่ผ่านมา จะสำเร็จไม่ได้เลย หากปราศจากหมออนามัยผู้เป็นเบื้องหลังที่สมบูรณ์แบบ ขอชื่นชมทุกท่านที่มุ่งมั่น ตั้งใจและเสียสละต่อสังคม มีความรับผิดชอบต่อประชาชนในพื้นที่ นี่คือความสำเร็จของประเทศไทย
ทั้งนี้ การจัดการประชุมวิชาการ“วันหมออนามัยแห่งชาติ”นี้ เป็นการจัดขึ้นครั้งแรก เพื่อให้เครือข่ายนักสาธารณสุขชุมชนร่วมกันกำหนดทิศทางและแนวทางการปฏิบัติงาน เพื่อดูแลประชาชนและทำงานร่วมกับภาคส่วนต่างๆ ในระดับพื้นที่ได้อย่างเข้มแข็ง ภายในงานประกอบด้วยกิจกรรม อาทิ การนำเสนอผลงานวิชาการด้านการพัฒนาระบบสุขภาพชุมชน การวิจัยและถอดบทเรียนการควบคุมการระบาดของโรคโควิด 19 ในชุมชน เวทีเสวนาแนวทางควบคุมการระบาดของโรคโควิด 19 ในชุมชนอย่างยั่งยืน และการจัดนิทรรศการแสดงผลงานฯ ของ รพ.สต.ในภูมิภาคต่างๆ
****************************** 14 กันยายน 2563
วันพุธที่ 16 กันยายน 2563
ธ.ก.ส. เตือนระวังผู้แอบอ้างติดต่อขอข้อมูลส่วนบุคคลผ่าน Line Account ปลอม
ธ.ก.ส.เตือนเกษตรกรลูกค้าและประชาชนทั่วไป ระวังการแอบอ้างใช้ Line Account ของธนาคาร ลวงให้ส่งข้อมูลส่วนบุคคลเพื่อแก้ปัญหาการใช้งานแอปพลิเคชัน ธ.ก.ส. A-Mobile ย้ำ! ธ.ก.ส. ไม่มีนโยบายส่ง Link ในลักษณะดังกล่าว
ธ.ก.ส. เตือนเกษตรกรลูกค้าและประชาชนทั่วไป ระวังการแอบอ้างใช้ Line Account ของธนาคาร ลวงให้ส่งข้อมูลส่วนบุคคลเพื่อแก้ปัญหาการใช้งานแอปพลิเคชัน ธ.ก.ส. A-Mobile ย้ำ! ธ.ก.ส. ไม่มีนโยบายส่ง Link ในลักษณะดังกล่าว ชี้หากมีข้อสงสัยสามารถติดต่อธนาคารผ่าน Facebook Page “ธกส BAAC Thailand” “ธกส บริการด้วยใจ” และ Call Center 02-5550555 หรือที่ ธ.ก.ส. ทุกสาขาทั่วประเทศ
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ด้วยขณะนี้มีกลุ่มผู้ไม่หวังดี แอบอ้างติดต่อผ่านทาง Inbox Facebook ของลูกค้าธนาคารที่มีปัญหาเกี่ยวกับการใช้งานแอปพลิเคชัน ธ.ก.ส. A-Mobile เพื่อส่ง Link ให้ลูกค้าเพิ่มเพื่อนใน Line Account และแอบอ้างว่าเป็นบัญชีของธนาคาร จากนั้นจะมีการพูดคุยเพื่อขอข้อมูลส่วนบุคคล โดยอ้างว่าสามารถแก้ปัญหาการใช้งาน ธ.ก.ส. A-Mobile ได้นั้น
ธ.ก.ส. ขอเรียนว่า ธ.ก.ส. ไม่มีนโยบายในการติดต่อลูกค้าผ่านทาง Line Account หรือ Facebook เพื่อแก้ปัญหาการใช้งาน ธ.ก.ส. A-Mobile จึงขอให้เกษตรกรลูกค้าและประชาชนทั่วไป อย่าหลงเชื่อหรือส่งข้อมูลส่วนบุคคลไปให้เด็ดขาด เพราะ ธ.ก.ส. A-Mobile จะใช้งานควบคู่กับบัญชีเงินฝากของลูกค้า ซึ่งจำเป็นต้องระมัดระวังในการดูแลข้อมูลส่วนตัวเป็นสำคัญเพื่อความปลอดภัย ทั้งนี้ ในส่วนของ Line Official “BAAC Family” ธ.ก.ส. ใช้เป็นช่องทางในการสื่อสารข้อมูลด้านผลิตภัณฑ์ การให้บริการหรือข้อมูลข่าวสารสำคัญไปยังลูกค้า รวมถึงการแจ้งความประสงค์ในการขอใช้บริการสินเชื่อบางประเภทกับ ธ.ก.ส.เท่านั้น
หากลูกค้ามีปัญหาในการใช้งาน ธ.ก.ส. A-Mobile สามารถติดต่อได้ที่ ธ.ก.ส.ทุกสาขาทั่วประเทศและ Call Center 02 555 0555 ได้ตลอด 24 ชั่วโมง นอกจากนี้ ลูกค้าสามารถติดตามข่าวสารของธนาคารและสอบถามข้อมูลเพิ่มเติมต่าง ๆ ได้ผ่านช่องทาง www.baac.or.th / Facebook Page “ธกส BAAC Thailand” และ “ธกส บริการด้วยใจ” ทั้งนี้ หากพบเห็นการกระทําความผิดในลักษณะดังกล่าว ธนาคารจะดําเนินการเอาผิดตามขั้นตอนทางกฎหมายต่อไป
วันอังคารที่ 1 กันยายน 2563
จับกัง1 สั่งช่วยลูกจ้างวิงสแปนหลังถูกเลิกจ้างกะทันหัน
รัฐมนตรีว่าการกระทรวงแรงงาน สั่งกสร. ตรวจสอบข้อเท็จจริงหลังลูกจ้างวิงสแปน ถูกเลิกจ้างกะทันหัน พร้อมสั่งหน่วยงานในสังกัดช่วยเหลือเรื่องสิทธิประโยชน์ตามกฎหมายโดยเร็ว
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่บริษัท วิงสแปน เซอร์วิสเซส จำกัด ซึ่งประกอบกิจการบริหารงานบุคคลให้กับบริษัทในเครือการบินไทย ประกาศเลิกจ้างลูกจ้าง จำนวน 2,598 คน เนื่องจากได้รับผลกระทบจากสถานการณ์การแพร่ระบาดของโควิด-19 ว่า ตนรู้สึกห่วงใยลูกจ้างกลุ่มนี้เนื่องจากการเลิกจ้างนี้ส่งผลกระทบต่อลูกจ้างจำนวนมาก จึงได้สั่งการให้หน่วยงานในสังกัดเร่งดำเนินการให้ความช่วยเหลือลูกจ้างโดยเร็ว ทั้งในเรื่องของการคุ้มครองสิทธิตามกฎหมาย ดูแลสิทธิประโยชน์ในฐานะผู้ประกันตน รวมทั้งการจัดหาตำแหน่งงานว่างเพื่อรองรับลูกจ้างกลุ่มนี้
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวต่อไปว่า ในส่วนของกสร. ได้สั่งการให้พนักงานตรวจแรงงาน สำนักงานสวัสดิการและคุ้มครองแรงงานพื้นที่ 9 ได้เข้าไปตรวจสอบข้อเท็จจริง ซึ่งจากการสอบถามเบื้องต้น พบว่า บริษัท วิงสแปน เซอร์วิสเซส จำกัด ได้ประกาศเลิกจ้างลูกจ้าง จำนวน 2,598 คน จริง เป็นต้นไป โดยให้มีผลตั้งแต่วันที่ 1 กันยายน 2563 ทั้งนี้ บริษัทอยู่ระหว่างการคำนวณสิทธิประโยชน์ตามกฎหมายให้แก่ลูกจ้างที่ถูกเลิกจ้างแต่ละคน เช่น ค่าจ้าง ค่าชดเชย ค่าบอกกล่าวล่วงหน้า เป็นต้น อย่างไรก็ตาม กสร. ได้กำชับพนักงานตรวจแรงงานเข้าไปประสานกับนายจ้างและลูกจ้าง เพื่อชี้แจงข้อกฎหมาย รวมถึงสิทธิต่าง ๆ ที่ลูกจ้างต้องได้รับ พร้อมทั้งติดตามการจ่ายสิทธิประโยชน์ให้เป็นไปตามที่กฎหมายกำหนดอย่างใกล้ชิด
วันอาทิตย์ที่ 30 สิงหาคม 2563
จับกัง 1 ห่วงลูกจ้างถุงลมนิรภัยปราจีนบุรี สั่งกสร.ดูแลใกล้ชิด
​
รมว.แรงงาน ห่วงใยลูกจ้างโรงงานผลิตถุงลมนิรภัย ปราจีนบุรี สั่งกสร. ดูแลใกล้ชิด เน้นย้ำให้ดูแลลูกจ้างได้รับสิทธิตามที่ตกลงกับนายจ้าง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า จากกรณีที่สื่อมวลชนนำเสนอข่าวว่า โรงงานผลิตถุงลมนิรภัยที่จังหวัดปราจีนบุรี ประสบปัญหาจากภาวะเศรษฐกิจและได้เปิดโครงการสมัครใจลาออกซึ่งมีลูกจ้างเข้าร่วมโครงการจำนวน 302 คน ตนรู้สึกห่วงใยพี่น้องแรงงานทั้ง 302 คนที่จะถูกเลิกจ้าง จึงได้สั่งการให้กรมสวัสดิการและคุ้มครองแรงงาน เร่งลงพื้นที่เพื่อประสานกับนายจ้าง ลูกจ้างทันที พร้อมทั้งดูแลอย่างใกล้ชิดเพื่อให้ลูกจ้างได้รับสิทธิประโยชน์ตามกฎหมาย
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวต่อว่า จากการตรวจสอบ พบว่า สถานประกอบกิจการดังกล่าว คือ บริษัทสหเซเรน จำกัด ตั้งอยู่เลขที่ 127 หมู่ที่ 1 ตำบลนนทรี อำเภอกบินทร์บุรี จังหวัดปราจีนบุรี โดยสถานประกอบกอบกิจการโรงงาน 1 ประกอบกิจการ ผลิตถุงลมนิรภัย ปัจจุบันมีลูกจ้างรวม 922 คน โรงงาน 2 ประกอบกิจการ ผลิตเครื่องแต่งกาย มีลูกจ้างรวม 561 คน ได้รับผลกระทบจากภาวะเศรษฐกิจและวิกฤตโควิด-19 ได้ประกาศโครงการสมัครใจลาออกจากงาน ซึ่งโครงการดังกล่าวมีลูกจ้างสมัครใจเข้าร่วมจากโรงงาน 1 จำนวน 302 คน และจากโรงงาน 2 จำนวน 142 คน โดยให้มีผลตั้งแต่วันที่ 1 กันยายน 2563 ทั้งนี้ บริษัทจะจ่ายค่าชดเชยตามตามกฎหมายแรงงานและเงินเพิ่มพิเศษนอกเหนือจากกฎหมายให้แก่ลูกจ้างเพิ่มเติมด้วย โดยลูกจ้างอายุงานไม่เกิน 1 ปี จะได้รับเพิ่ม 10,000 บาท อายุงานตั้งแต่ 1-6 ปี ได้รับเพิ่ม 15,000 บาท และ อายุงาน 6 ปีขึ้นไป ได้รับเพิ่ม 20% ของเงินชดเชยตามกฎหมายแรงงาน อย่างไรก็ตาม กสร. ได้กำชับกับพนักงานตรวจแรงงาน สำนักงานสวัสดิการและคุ้มครองแรงงานจังหวัดปราจีนบุรี ให้เข้าไปชี้แจงสิทธิประโยชน์ของลูกจ้าง และดูแลให้ลูกจ้างได้รับสิทธิประโยชน์ตามที่ตกลงกับนายจ้างอย่างครบถ้วน พร้อมทั้งได้ประสานให้จัดหางานจังหวัดปราจีนบุรีจัดหาตำแหน่งงานว่างรองรับลูกจ้าง ประกันสังคมจังหวัดปราจีนบุรีดูแลสิทธิผู้ประกันตนเพื่อดำเนินการจ่ายเงินทดแทนกรณีว่างงาน และประสานพัฒนาฝีมือแรงงานจังหวัดปราจีนบุรีในการฝึกอาชีพให้กับลูกจ้างที่สนใจที่จะพัฒนาฝีมือแรงงานหรือเปลี่ยนอาชีพใหม่อีกด้วย
วันจันทร์ที่ 14 กันยายน 2563
​ปลัดกระทรวงกลาโหม สร้างโอกาสทางการศึกษา มอบทุนเรียนดี สานต่อความฝันน้องๆ ร.ร. กลาโหมอุทิศ
สำนักงานปลัดกระทรวงกลาโหม ได้เล็งเห็นความสำคัญของการศึกษา โดย พลเอก ณัฐ อินทรเจริญ ปลัดกระทรวงกลาโหม พร้อมคุณรมิดา อินทรเจริญ นายกสมาคมภริยาข้าราชการสำนักงานปลัดกระทรวงกลาโหม ประธานในพิธีมอบทุนการศึกษา ประจำปี 2563
ทั้งนี้ เป็นการมอบทุนจำนวน 50 ทุน อีกทั้ง ยังมอบเงินสนับสนุนอุปกรณ์การศึกษา และสนับสนุนอาหารกลางวัน รวมเป็นเงินทั้งสิ้น 160,000 บาท เพื่อเป็นกำลังใจให้กับน้องๆ ที่เรียนดีแต่ขาดแคลนทุนทรัพย์ ณ โรงเรียนกลาโหมอุทิศ จ.นนทบุรี
โดยนักเรียนที่ได้รับทุนจะเป็นน้องๆ ที่เรียนดี ประพฤติดี แต่ขาดแคลนทุนทรัพย์ บุตรข้าราชการทหาร และมอบเกียรติบัตรให้แก่นักเรียนที่ทำคุณความดี อันเป็นประโยชน์แก่โรงเรียน พร้อมมอบโล่เกียรติยศให้กับคณะครู และบุคคลที่อุทิศตนสร้างคุณประโยชน์ด้านการศึกษา เพื่อเป็นการสร้างขวัญกำลังใจแก่นักเรียน และผู้ที่ทำประโยชน์ให้กับโรงเรียนกลาโหมอุทิศให้มีการพัฒนาอย่างต่อเนื่อง
วันพุธที่ 2 กันยายน 2563
รมว.ทส.บันทึกเทปเนื่องในวันสถาปนากรมป่าไม้ 124 ปี
รมว.ทส.บันทึกเทปเนื่องในวันสถาปนากรมป่าไม้ 124 ปี
รมว.ทส.บันทึกเทปเนื่องในวันสถาปนากรมป่าไม้ 124 ปี
วันนี้ (2 ก.ย. 63) เวลา 14.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ให้สัมภาษณ์เกี่ยวกับผลการดำเนินงานที่ผ่านมาและแนวนโยบายที่จะมอบให้กรมป่าไม้ดำเนินการในอนาคต รวมถึงกล่าวอวยพรเนื่องในโอกาสวันสถาปนากรมป่าไม้ 124 ปี 18 กันยายน 2563 ณ ห้องรับรอง ชั้น 20 กระทรวงทรัพยากรธรรมชาติและสิ่งแวดล้อม
วันพุธที่ 2 กันยายน 2563
พลเอก ประวิตร ลงพื้นที่ติดตามแนวทางพัฒนาฟื้นฟูคลองแสนแสบ
พลเอก ประวิตร ลงพื้นที่ติดตามแนวทางพัฒนาฟื้นฟูคลองแสนแสบ
พลเอก ประวิตร ลงพื้นที่ติดตามแนวทางพัฒนาฟื้นฟูคลองแสนแสบ
วันนี้ (2 ก.ย. 63) เวลา 10.00 น. พลเอก ประวิตร วงษ์สุวรรณ รองนายกรัฐมนตรี พร้อมด้วยนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. ลงพื้นที่ติดตามแนวทางการพัฒนาฟื้นฟูคลองแสนแสบ แนวทางการบริหารจัดการน้ำ การลดความสกปรกของคลองแสนแสบ การจัดคุณภาพน้ำทิ้งจากภาคอุตสาหกรรม มาตรการและความปลอดภัยในการจัดการสัญจรทางน้ำ การส่งเสริมการมีส่วนร่วมและสร้างเครือข่ายชุมชนริมคลอง โดยมี พลตำรวจเอก อัศวิน ขวัญเมือง ผู้ว่าราชการกรุงเทพมหานคร ให้การต้อนรับ ณ สำนักงานเขตบางกะปิ และบริเวณท่าเรือบางกะปิ กรุงเทพฯ
พลเอก ประวิตร วงษ์สุวรรณ ได้กล่าวมอบนโยบายให้หน่วยงานที่เกี่ยวข้องเร่งดำเนินการตามมาตรการและแก้ไขปัญหาทุกด้านให้เห็นผลเป็นรูปธรรม ดังนี้
1.ให้กรมธนารักษ์ พิจารณาส่งมอบการดูแลคลองแสนแสบให้หน่วยงานที่รับผิดชอบเพื่อให้เกิดความคล่องตัวในการพัฒนาและการบริหารจัดการ
2.ให้กรุงเทพมหานคร กรมควบคุมมลพิษ กรมโรงงานอุตสาหกรรม และกรมเจ้าท่า ร่วมพัฒนาฟื้นฟูคลองแสนแสบในระยะเร่งด่วนให้เป็นไปตามกฎหมายที่มีอยู่ เช่น การขุดลอกดินเลนในคลองที่ตื้นเขิน การควบคุมคุณภาพน้ำทิ้ง การตรวจจับความเร็วของการเดินเรือโดยสารขนาดเล็ก และการจัดการปัญหาการรุกล้ำริมคลอง เป็นต้น
3.ให้กรมชลประทานและกรุงเทพมหานคร ร่วมกันบริหารจัดการน้ำให้เป็นไปอย่างมีประสิทธิภาพ
4.ให้สำนักงานทรัพยากรน้ำแห่งชาติ เร่งรัดขับเคลื่อนโครงการสำคัญของกรุงเทพมหานคร และหน่วยงานที่เกี่ยวข้อง เช่น โครงการก่อสร้างเขื่อนป้องกันตลิ่ง และโครงการบำบัดน้ำเสียตลอดแนวคลองแสนแสบและคลองสาขา
5.ให้กรมเจ้าท่า จัดการจราจรทางน้ำให้ปลอดภัย ไร้มลพิษทางเสียงและกลิ่น
ทั้งนี้ ได้กล่าวทิ้งท้ายขอให้ทุกฝ่ายร่วมกันทำงานอย่างจริงจังเพื่อเป็นต้นแบบให้คลองอื่นๆ ที่มีปัญหาลักษณะเดียวกัน พร้อมสร้างการรับรู้ให้ทุกภาคส่วนทราบและร่วมมือตามแนวทางจิตอาสา เพื่อคุณภาพชีวิตและสุขอนามัยที่ดีของประชาชนทุกคน
วันพฤหัสบดีที่ 17 กันยายน 2563
บีโอไอจัดสัมมนาออนไลน์ดึงจีนลงทุนในประเทศไทย
บีโอไอจัดสัมมนาออนไลน์ดึงจีนลงทุนในประเทศไทย
บีโอไอจัดสัมมนาออนไลน์ดึงจีนลงทุนในประเทศไทย
สำนักงานคณะกรรมการส่งเสริมการลงทุน (บีโอไอ) จัดงานสัมมนาออนไลน์ (Webinar) เพื่อให้ข้อมูลเกี่ยวกับการลงทุนในประเทศไทย ในหัวข้อ “Think Resilience, Think Thailand” โดยมีนางสาวดวงใจอัศวจินตจิตร์ เลขาธิการคณะกรรมการส่งเสริมการลงทุน (บีโอไอ) (ที่ 3 จากขวา) พร้อมทั้งวิทยากรประกอบด้วยนางลัษมณ อรรถาพิช รองเลขาธิการคณะกรรมการนโยบายเขตพัฒนาพิเศษภาคตะวันออก สำนักงานคณะกรรมการนโยบายเขตพัฒนาพิเศษภาคตะวันออก (สกพอ.) (ที่ 2 จากขวา) นายเจนกฤษณ์คณาธารณา รองผู้อำนวยการ สำนักงานพัฒนาวิทยาศาสตร์และเทคโนโลยีแห่งชาติ (สวทช.) (ที่ 1 จากขวา) นายณพงส์ อาริยวัฒน์ ผู้อำนวยการกองการตลาดและลูกค้าสัมพันธ์ การนิคมอุตสาหกรรมแห่งประเทศไทย(กนอ.) (ที่ 1 จากซ้าย) และ นายอาร์ม ตั้งนิรันดร รองคณบดี คณะนิติศาสตร์ จุฬาลงกรณ์มหาวิทยาลัย (ที่ 3 จากซ้าย) โดยมีนักลงทุนจีนและไทยให้ความสนใจลงทะเบียนเข้าร่วมงานกว่า 930 คน เมื่อเร็วๆ นี้
วันศุกร์ที่ 28 สิงหาคม 2563
“รมช.ประภัตร” มอบถ้วยพระราชทานการประกวดโค-แพะ ในงานมหกรรมประกวดสัตว์ปากน้ำโพ 2563
“รมช.ประภัตร” มอบถ้วยพระราชทานการประกวดโค-แพะ ในงานมหกรรมประกวดสัตว์ปากน้ำโพ 2563
นายประภัตรโพธสุธนรัฐมนตรีช่วยว่าการกระทรวงเกษตรและสหกรณ์เป็นประธานพิธีมอบถ้วยพระราชทานสมเด็จพระกนิษฐาธิราชเจ้ากรมสมเด็จพระเทพพระรัตนราชสุดาฯสยามบรมราชกุมารีให้กับผู้ชนะการประกวดโคเนื้อลูกผสมสายเลือดยุโรปและการประกวดแพะเนื้อในงาน“มหกรรมประกวดสัตว์ปากน้ำโพปี2563”ณสนามด้านหน้าแผนกอาหารสัตว์กองการสัตว์และเกษตรกรรมที่3กรมการสัตว์ทหารบก(กองเสบียงสัตว์)อ.เมืองจ.นครสวรรค์
ทั้งนี้งานดังกล่าวจัดขึ้นระหว่างวันที่28 - 30สิงหาคม2563ซึ่งวันที่29สิงหาคมจะมีพิธีเปิดอย่างเป็นทางการจัดโดยสำนักงานปศุสัตว์จังหวัดนครสวรรค์วัตถุประสงค์เพื่อส่งเสริมการพัฒนาปรับปรุงพันธุ์สัตว์ให้มีผลผลิตสูงตรงตามความต้องการของตลาดสร้างรายได้จากการขายผลผลิตรวมทั้งเพื่อเป็นเวทีแลกเปลี่ยนเรียนรู้ระหว่างเกษตรกรผู้ประกอบการและปรับตัวในการแข่งขันกับตลาดโลกตลอดจนเพื่อขับเคลื่อนให้จังหวัดนครสวรรค์เป็นจุดศูนย์กลางของการผลิตสินค้าปศุสัตว์และเป็นศูนย์กลางการประกวดสัตว์ที่มีมาตรฐานต่อไป
วันพุธที่ 26 สิงหาคม 2563
สุขอนามัย ห่างไกลโควิด-19
คู่มือชีวิตวิถีใหม่ ชีวิตดีเริ่มที่เรา
ใช้เวลาแปรงฟันอย่างน้อย 2 นาที เพราะการแปรงฟันจะต้องแปรงให้สะอาดทุกซี่ ทุกด้าน และทำให้ฟลูออไรด์ในยาสีฟันได้ทำงานนานขึ้นด้วย
วันพุธที่ 16 กันยายน 2563
ปลัดฯ กอบชัย ร่วมพิธีลงนามบันทึกความร่วมมือ (MOU) โครงการอุตสาหกรรมสร้างสรรค์ขับเคลื่อนเศรษฐกิจฐานรากและโครงการยุวชนอาสา
นายกอบชัย  สังสิทธิสวัสดิ์ ปลัดกระทรวงอุตสาหกรรม ร่วมพิธีลงนามบันทึกความร่วมมือ (MOU)  ณ โรงแรมอวานี สุขุมวิท กรุงเทพฯ
วันนี้ (16 กันยายน 2563) นายกอบชัย สังสิทธิสวัสดิ์ ปลัดกระทรวงอุตสาหกรรม ร่วมพิธีลงนามบันทึกความร่วมมือ (MOU) โครงการอุตสาหกรรมสร้างสรรค์ขับเคลื่อนเศรษฐกิจฐานรากและโครงการยุวชนอาสา ระหว่างกระทรวงอุตสาหกรรม และกระทรวงการอุดมศึกษา วิทยาศาสตร์ วิจัยและนวัตกรรม พร้อมด้วย นายสรนิต ศิลธรรม ปลัดกระทรวงการอุดมศึกษา วิทยาศาสตร์ วิจัยและนวัตกรรม โดยมี นายณัฐพล รังสิตพล อธิบดีกรมส่งเสริมอุตสาหกรรม และคณะผู้บริหาร ให้การต้อนรับ ณ โรงแรมอวานี สุขุมวิท กรุงเทพฯ